שיי גילג'ס-אלכסנדר

**שייוונטה איישיאן גילג'ס־אלכסנדר** (באנגלית: **Shaivonte Aician Gilgeous-Alexander**; נולד ב־12 ביולי 1998) הוא שחקן כדורסל קנדי המשחק באוקלהומה סיטי ת'אנדר מליגת ה־NBA.

## ראשית חייו
שיי גילג'ס־אלכסנדר נולד ב־12 ביולי 1998 בטורונטו שבאונטריו. אמו, שרמיין גילג'ס, היא אתלטית עבר שהתחרתה עבור אנטיגואה וברבודה באולימפיאדת ברצלונה (1992). אביו, ווהן אלכסנדר, אימן את גילג'ס־אלכסנדר בצעירותו. בן דודו הוא הכדורסלן ניקיל אלכסנדר־ווקר.

כשגדל בהמילטון, הוא לא הצליח להתקבל לקבוצת הכדורסל של התיכון, ונאלץ לשחק בקבוצת המשנה של בית הספר. כשחקן קבוצת המשנה זכה בפרס ה־MVP של אליפות קבוצות המשנה של העיר. לאחר מכן עבר לתיכון מקנאב, לפני שעבר לתיכון בצ'טנוגה ב־2015. בשנתו האחרונה בתיכון העמיד גילג'ס־אלכסנדר בממוצע 18.4 נקודות, 4.4 ריבאונדים ו־4.0 אסיסטים.

בתחילת 2016 הוא השתתף במחנה כדורסל ללא גבולות (Basketball Without Borders).

גילג'ס־אלכסנדר התחייב לשחק בתוכנית הכדורסל של אוניברסיטת פלורידה, אבל זו החליטה לבטל את הרשמתו באוקטובר 2016. חודש לאחר מכן הוא הודיע על החלטתו לשחק באוניברסיטת קנטאקי. ב־2017 השתתף בנייקי הופ סאמיט, וקלע 11 נקודות ב־21:24 דקות משחק כשהוא מייצג את נבחרת העולם.

הוא סיים את לימודיו בתיכון בשנת 2017.

## קריירת המכללות
שיי גילג'ס־אלכסנדר החל את עונת 2017/2018 בתור שחקן ספסל, כשהוא משמש גיבוי לקוואד גרין, אבל עדיין שיחק בממוצע מעל 30 דקות למשחק. לאחר הפסד קשה ל־UCLA, התפוצץ אלכסנדר נגד לואיוויל בדצמבר: הוא קלע 24 נקודות, תפס 5 ריבאונדים, חילק 4 אסיסטים וחטף שלושה כדורים. הוא המשיך להוביל את הקבוצה בשני המשחקים הבאים, נגד ג'ורג'יה ונגד לואיזיאנה, כשהוא קולע 21 נקודות נגד ג'ורג'יה ו־18 נגד לואיזיאנה.

בהמשך הוא הפך לשחקן פותח בקבוצה, לצד ארבעה פרשמנים אחרים: המידו דיאלו, ניק ריצ'רדס, קווין נוקס ופי. ג'יי. וושינגטון. למרות ההפסדים של הקבוצה, מספר הנקודות הממוצע שלו למשחק קפץ ל־12.9 יחד עם 3.8 ריבאונדים ו־4.6 אסיסטים. גילג'ס־אלכסנדר שיחק טוב בטורניר ליגת ה־SEC והמשיך את המומנטום לטורניר ה־NCAA. אחרי משחק ברמה גבוהה בשני הסיבובים הראשונים של האליפות, נגד דוידסון ובופאלו, קנטקי הפסידה ב"סוויט 16" לאוניברסיטת המדינה של קנזס ועפה מהטורניר. הרגע האחרון בקריירת המכללות של גילג'ס־אלכסנדר היה החמצת ניסיון קליעה לשלוש על הבאזר. ב־9 באפריל 2018, הוא הכריז על מועמדות לדראפט ה־NBA 2018.

## קריירה מקצועית
### לוס אנג'לס קליפרס
גילג'ס־אלכסנדר נבחר על ידי שארלוט הורנטס בבחירה ה־11 בדראפט ה־NBA 2018, לפני שהועבר בטרייד ללוס אנג'לס קליפרס באותו יום. לפני עונת הרוקי שלו שיחק בשורות הקליפרס בליגת הקיץ של ה־NBA. הוא רשם ממוצעים של 19 נקודות, 4.8 ריבאונדים, 4 אסיסטים ו־2.3 חטיפות למשחק.

בעונת הרוקי שלו נבחר לייצג את נבחרת העולם במשחק הכוכבים העולים בסוף שבוע האולסטאר. במשחק הרביעי של סדרת הסיבוב הראשון של הקליפרס מול גולדן סטייט ווריורס בפלייאוף של אותה עונה קלע 25 נקודות, שיא קריירה. לאורך אותה עונה רשם ממוצעים של 10.8 נקודות ו־3.3 אסיסטים למשחק, ובסיומה נבחר לחמישיית הרוקיז השנייה של העונה.

### אוקלהומה סיטי ת'אנדר

ב־10 ביולי 2019 העבירה לוס אנג'לס קליפרס את גילג'ס־אלכסנדר, לצד דנילו גלינארי וחמש בחירות סיבוב ראשון, לאוקלהומה סיטי ת'אנדר בתמורה לפול ג'ורג'. בעונתו הראשונה עם הת'אנדר הוא הציג שיפור משמעותי, והוביל את קלעי הקבוצה עם 19.0 נקודות בממוצע למשחק. ב־13 בינואר 2021 השיג את הטריפל דאבל הראשון בקריירה שלו, כאשר קלע 20 נקודות, מסר 10 אסיסטים ואסף שיא קריירה של 20 ריבאונדים, בניצחון מול מינסוטה טימברוולבס. ב־24 בפברואר קלע 42 נקודות, שיא קריירה דאז, בניצחון מול סן אנטוניו ספרס. עם זאת, העונה נקטעה כאשר נפצע ברקמת החיתולית הכפית (plantar fascia) בעקבו לאחר 35 משחקים.

ב־3 באוגוסט 2021 חתם על הארכת חוזה הרוקי שלו לחמש שנים, בסכום של 172 מיליון דולר, לצד אופציה להפיכתו לחוזה מקסימום אם ייכנס לאחת מחמישיות העונה. ב־27 בדצמבר 2021 זכה בפרס שחקן השבוע במערב, לאחר שהוביל את אוקלהומה למאזן 1–3 והעמיד ממוצעים של 27.5 נקודות, 6.3 ריבאונדים ו־7.0 אסיסטים. במרץ 2022 נפצע בקרסולו, והקבוצה החליטה שיישב לשארית העונה. הוא העמיד לאורך העונה את הממוצעים הגבוהים בקריירה שלו עד אז – 24.5 נקודות ו־5.9 אסיסטים למשחק.

ב־31 באוקטובר 2022 זכה בפרס שחקן השבוע במערב בפעם השנייה בקריירה שלו, לאחר שהוביל את קבוצתו לשלושה ניצחונות ללא הפסדים והעמיד ממוצעים של 31.7 נקודות, 5.3 ריבאונדים ו־7.7 אסיסטים. בחודשים הבאים קבע שיא נקודות חדש פעמיים, וקלע כמה באזר־ביטרים  כדי להוביל את קבוצתו לניצחונות. ביצועיו בעונת  עד לאותה עת הובילו לבחירתו למשחק האולסטאר של ה־NBA לשנה זו, כגארד מחליף במערב. הוא סיים את העונה עם ממוצע של 31.4 נקודות למשחק – השחקן השלישי בלבד בתולדות הת'אנדר (לצד ראסל וסטברוק וקווין דוראנט) עם ממוצע של מעל 30 נקודות למשחק. הוא סיים חמישי בבחירת ה־MVP של העונה הסדירה ב־NBA, ונבחר לחמישיית העונה ב־NBA.

בעונת 2024/2025 הוליך גילג'ס־אלכסנדר את אוקלהומה להישג שיא בהיסטוריה של הקבוצה – מאזן של 68–14, מאזן שקבוצות מעטות בהיסטוריה של ה־NBA הגיעו אליו או עברו אותו. מבחינה אישית הוא קבע שיא NBA, כשקלע בארבעה משחקים 50 נקודות ומעלה בתוך 19 משחקים; השיא הקודם היה שייך לדומיניק וילקינס, שהגיע לארבעה משחקים כאלה בתוך 44 משחקים בעונת 1986/1987. אלו היו המשחקים הראשונים בקריירה שלו שבהם קלע 50 נקודות ומעלה. גילג'ס־אלכסנדר קבע את ממוצע הנקודות למשחק הגבוה ביותר בליגה בעונה זו, 32.7 נקודות.

גילג'ס־אלכסנדר זכה בתואר ה־MVP של העונה הסדירה 2024/2025. נוסף על כך הוא הוביל את קבוצתו לגמר ה־NBA, ובדרך זכה גם בתואר ה־MVP של סדרת הגמר של אזור המערב לאחר ניצחון בגמר האזור המערבי על מינסוטה טימברוולבס 1:4. במשחק הרביעי בסדרת גמר ה־NBA קלע גילג'ס־אלכסנדר 15 נקודות ב־4:38 הדקות האחרונות של המשחק והוביל את אוקלהומה מפיגור של 7 נקודות מול אינדיאנה פייסרס בתום הרבע השלישי, לניצחון 104:111, ובכך השוו הת'אנדר את הסדרה ל־2:2. לאחר הזכייה ב-גמר ה-NBA במשחק השביעי מול הפייסרס, זכה גילג'ס-אלכסנדר בתואר MVP של סדרת הגמר ב-NBA. כמו כן, הוא הפך לשחקן הרביעי בהיסטוריה שזכה בשלושה תארים באותה העונה - מלך הסלים של העונה הסדירה, MVP של העונה הסדירה ו-MVP של סדרת הגמר, כאשר לפניו עשו זאת כרים עבדול-ג'באר, מייקל ג'ורדן ושאקיל אוניל.

בעונת 2025/2026 המשיך גילג'ס-אלכסנדר להוביל את אוקלהומה כקבוצה המובילה ב-NBA. ב־13 במרץ 2026 הוא שבר את שיאו ההיסטורי של וילט צ'מברלין, אשר נקבע ב-19בינואר 1963, כשהיה במדי בוסטון סלטיקס, כשקלע 20 נקודות ומעלה במשחקו ה-127 ברציפות בניצחון אוקלהומה על הסלטיקס 102:104.

## נבחרת קנדה
שיחק עבור נבחרת קנדה הצעירה באליפות אמריקה עד גיל 18 בוואלדיביה שבצ'ילה, כשהוא קולע בממוצע 7.8 נקודות, 5.4 אסיסטים, 4.0 ריבאונדים. קנדה זכתה במדליית הכסף בתחרות. באליפות העולם בשנת 2023 זכה עם קבוצתו במדליית הארד לאחר ניצחון על נבחרת ארצות הברית.

גילג'ס אלכסנדר השתתף באולימפיאדת פריז ונבחר לחמישייה השנייה של הטורניר כשהעמיד ממוצעים של 21 נקודות, 4.3 ריבאונדים ו-4 אסיסטים למשחק.

## סטטיסטיקות הקריירה
### בעונה הסדירה של ה־NBA

### בפלייאוף

## קישורים חיצוניים

* פרופיל, באתר nbadraft.net
* ביוגרפיה, באתר אוניברסיטת קנטקי

## הערות שוליים

קטגוריה:כדורסלנים קנדים
קטגוריה:כדורסלני אוניברסיטת קנטקי
קטגוריה:כדורסלני לוס אנג'לס קליפרס
קטגוריה:כדורסלני אוקלהומה סיטי ת'אנדר
קטגוריה:בחירות דראפט של שארלוט הורנטס
קטגוריה:מלכי הסלים של ה-NBA
קטגוריה:זוכי פרס ה-MVP של העונה הסדירה ב-NBA
קטגוריה:זוכי פרס ה-MVP של סדרת הגמר ב-NBA
קטגוריה:משתתפי משחק האולסטאר של ה-NBA
קטגוריה:משתתפים קנדים באולימפיאדת פריז (2024)
קטגוריה:כדורסלנים באולימפיאדת פריז (2024)
קטגוריה:קנדים שנולדו ב-1998